《三台山山居杂诗 其五》
清代·陈曾寿

人生实苦相，种种含悽酸。寻常暗饮刃，不在血流川。

受者徇一瞑，见者犹缠牵。一端偶接触，万象疢当前。

反观傥自觉，不暇人悲怜。陈陈往不复，孕自无始年。

誓度无量劫，佛力何有焉。寥廓望前修，褊心遣谁安。

径情绝隐欺，差觉灵均贤。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。